ועדת הכלכלה, כנסת 17, פרוטוקול מספר 718, 2008-11-10 13:30

ישראל חסון: שלום לכולם, אני מתכבד לפתוח את ישיבת הוועדה.

ישראל חסון: אני מתנצל על האיחור.

ישראל חסון: הנושא על סדר היום - תקנות משק הדלק (קידום התחרות)(הסדרת שילוט בתחנות תדלוק)(תיקון), התשס"ט-2008

חן בר יוסף: זה תיקון לתקנה שעלתה כאן בשבוע שעבר.

חן בר יוסף: עיקר התיקון נוגע לתוספת שנגבית בתחנות בלילה, בשבתות ובחגים.

חן בר יוסף: חשבנו שלאור זה שהתקנות והחקיקה נועדו ליצור שקיפות ללקוח לפני שהוא מקבל את ההחלטה, שראוי שהוא יידע מה הולכים לגבות ממנו.

חן בר יוסף: בדיון האחרון פה בוועדה הצענו שזה יהיה בטקסט.

חן בר יוסף: בעקבות התנגדויות של מרבית המצביעים ההצעה ירדה, אבל היתה הצעה לעשות את זה באייקון שיגרום לפחות שהות, פחות זמן של הנהג המתבונן.

חן בר יוסף: חשבנו על ההצעה, החלטנו לאמץ את ההצעה והיא מובאת פה.

ירון עשהאל: אני מחברת "סונול".

ירון עשהאל: קודם כל, אני מבקש לשקול אפשרות למקם את אותו אייקון על שלטי ההדרכה של מע"צ שלמעשה נמצאים לפני התחנות – שלטי הדרכה של מע"צ שיש עליהם הרבה אייקונים בעיקרון.

ירון עשהאל: כל זה בגלל הבעיה שלמעשה השלט, ובכלל- עמודי השלט של כל חברות הדלק, עמוסים בהמון אינפורמציה, מן הסתם –כל נושא הקטע של המחירים.

ירון עשהאל: הדבר השני - כל חברה מאופיינת בצבע מסוים.

ירון עשהאל: אני מבקש שהיה והאייקון הזה יתקבל, אותו אייקון יהיה בצבע שייבחר, אבל הרגע שלו יהיה למעשה חלק אינטגרלי של אותו שלט, אם ילכו לכיוון של השלט.

ירון עשהאל: לגבי המיקום – נקבע כאן מיקום מסוים.

ירון עשהאל: יש המון חברות דלק שיש להן בעיות עם המיקום.

ירון עשהאל: הכוונה היא – עוד פעם, שיש הרבה מאד מסרים שמועברים דרך העמוד.

ירון עשהאל: נוצר מצב של צפיפות גדולה מאד, ולא יהיה מקום למקם את זה, כי הוא מגדיר כאן במפורש איפה למקם את האייקון הזה.

ירון עשהאל: מציין פה אגורות – אני מציע בשקלים.

ירון עשהאל: שיהיה כתוב – 2.5 שקלים ולא 250 אגורות.

ירון עשהאל: אני מבקש לחסוך מקום.

ירון עשהאל: דבר אחרון, הכי חשוב, לגבי תחולת התקנות, לגבי לוחות הזמנים.

ירון עשהאל: כרגע, אנחנו יודעים שזה 4.12- אף חברה לא תהיה ערוכה.

ירון עשהאל: צריך לחשוב על זה טוב.

ירון עשהאל: מה עוד שגם בשבוע שעבר כשהיינו כאן, משום מה זה התפספס לנו, היינו חייבים לבקש ארכת זמן, כי למעשה אנחנו נמצאים בפתחו של יישום החוק, שזה 4.12.

יעל דניאלי: הובהר לי שהיום בתחנות יש שני צווים שמחייבים פרסום דמי שירות בתחנות – שני צווים ישנים, מ – 93, ורק בעצם לוודא שלא תהיה עודף רגולציה, כי ברגע שאנחנו מפרסמים בתקנות עכשיו את החובה לפרסם את המחירים גם בתוך התחנה, אז צריך לבטל את הצווים הקיימים שמכוחם השלטים קיימים עד היום בתוך התחנה.

שרית זוכוביצקי: לגבי ההצעה שעלתה לגבי תוספת אייקון בשלטי מע"צ- אנחנו, כמובן מתנגדים.

שרית זוכוביצקי: זה לא שייך.

שרית זוכוביצקי: התמרורים זה תמרורי הודעה.

שרית זוכוביצקי: כמובן שמע"צ לא תשים שלטים מהסוג הזה ששייכים לתחנות הדלק.

שרית זוכוביצקי: זה ערבוב מין בשאינו מינו.

בועז ארד: כפי שציינתי גם בישיבה הקודמת זה לא חל על כל הרכבים, וכפי שגם בדקנו – רוב הלקוחות הם בדרך כלל לקוחות קבועים שמתדלקים באותה תחנה.

בועז ארד: המחיר עצמו הוא די יציב, ולכן אנחנו לא מוצאים לנכון שצריך לפרסם את זה ולרשום את זה על השלט החיצוני.

בועז ארד: ניתן בהחלט להסתפק בכך שזה יהיה על השלט הפנימי.

בועז ארד: אם בכל זאת תקבלו את ההחלטה לציין את זה על שלט חיצוני, רצוי שזה יהיה בשקלים ולא באגורות, כיוון שכל המחירים שמופיעים שם הם בשקלים ולא באגורות.

חן בר יוסף: נתחיל במה שמוסכם - בשקלים ולא באגורות – מקובל, כל עוד לא יעלימו חלק מהתוספות.

חן בר יוסף: עוד הסכמה –עם עורכת הדין זוכוביצקי.

חן בר יוסף: אני חושב שזה לא המקום.

חן בר יוסף: השלט שמודיע על קיומה של התחנה והאם יש בה שירותים או מסעדה או דברים אחרים – זה לא המקום שבו רושמים מחירים.

חן בר יוסף: המקום שבו מצוינים מחירים ואיליו יינשאו עיני הנהגים הוא שלט שמפרט את המחירים ולכן המקום לשים את זה הוא בדיוק על שלט המחירים.

חן בר יוסף: לגבי הצבע – בעיקרון הוא היה יכול להיות מאד גמיש, אני חושב.

חן בר יוסף: הבעיה שברגע שעברנו ממלל לאייקון הציבור יתחיל להתבלבל.

חן בר יוסף: אני לא בטוח שלבן על רקע אדום נראה כמו שחור על רקע אדום או לבן על רקע כחול כהה.

חן בר יוסף: הציבור מכיר סמלים אחרי שהוא מתוודע אליו פעם ראשונה.

חן בר יוסף: נצא במבצע ונודיע לכולם מה משמעות הצבע.

חן בר יוסף: ברגע שהסמל יהיה ב- 10 צבעים שונים אני חושב שנהיה בבעיה.

חן בר יוסף: אפשרנו צבעים קרובים שנותנים לציבור את האינדיקציה – כאן גובים גם תוספת לילה, שבת או חג.

חן בר יוסף: וכך הציבור יחליט.

חן בר יוסף: זה לגבי הצבע.

חן בר יוסף: המיקום על גבי השלט – כן, צריך להשאיר מקום לסימן הזה.

חן בר יוסף: השלט, לפחות מבחינת דרישות החוק, אינו רווי בנתונים.

חן בר יוסף: הצגנו פה איך אמור להיות השלט.

חן בר יוסף: זה שמעליו שמים פרסומות לקפה ולעיתונים – זה טוב ויפה אך לא זו מטרת השלט שעליו החקיקה מדברת.

חן בר יוסף: על השלט עצמו יהיו 4 מספרים בסך הכל, והגדרה –שירות מלא, שירות עצמי.

חן בר יוסף: בסך הכל אנחנו מוסיפים פה עוד שורה.

חן בר יוסף: אני חושב שיש לה מקום בשלט, במקומות שאותם הצגנו.

בועז ארד: למיטב ידיעתי, האייקון שנבחר מאד דומה ללוגו של חברת דלק זרה , שמיוצגת בארץ על ידי אחת מחברות הדלק.

בועז ארד: זה יהיה די מטעה.

בועז ארד: אז אולי כדאי לבחור לוגו יותר מתאים.

חגית אייזנמן: (קוראת את תקנה 1).

חגית אייזנמן: התקנה הזו מדברת על השלט בתוך התחנה.

יעל דניאלי: רק להעיר לגבי הצווים כי כיום יש שני צווים מסוימים שמתייחסים לאותה נקודה.

חגית אייזנמן: בעיקרון הכוונה היא לבטל אותם.

חגית אייזנמן: אני לא זוכרת כרגע את הפרטים שלהם אז אני לא רוצה להתחייב חד משמעית שמחר אני מבטלת אותם, אבל בעיקרון – זו הכוונה.

חגית אייזנמן: החוק הזה בהחלט אמור להחליף את הצווים האלה.

חגית אייזנמן: (ממשיכה בקריאה –תקנה 2 ותקנה 3).

יעל דניאלי: הערה לתוקף – אתם, בזמנו, חשבתם שמשך הכנת השלטים יהיה כחצי שנה, וגם כך נחקק החוק ואחריו התקנות, ואף נכנס לרשומות, ואנחנו יודעים שברשומות התאריך הוא 4 בדצמבר.

יעל דניאלי: זה עוד 3 שבועות, ואת החוק, אני מניחה, יש בעיה לשנות כרגע.

יעל דניאלי: השאלה היא איך אנחנו ממשיכים.

חגית אייזנמן: את התאריך – 4 בדצמבר, אי אפשר לשנות, מאחר שזו חקיקה ראשית.

חגית אייזנמן: אנחנו, בתור מי שאמונים על האכיפה כמובן נצטרך לבוא לקראת החברות, אנחנו מודעים לזה שבשלב הזה יהיה להם קשה מאד לעמוד בתאריכי יעד.

אתי בנדלר: כיוון שעלתה כאן הצעה לחייב את מע"צ רציתי להעיר שהצעה כזו לא יכולה להיות קבילה ולו רק משום שלשר במסגרת התקנות כאן אין סמכות לחייב כל גורם אחר אלא בעל תחנת תדלוק בלבד, ולגבי השלטים שאליהם מתייחס החוק.

אתי בנדלר: דבר שני – צריך לזכור שהשילוט של מע"צ מתייחס רק לדרכים בינעירוניות, ולא לכבישים עירוניים והשילוט, כמובן, הוא שילוט גם בערים.

אתי בנדלר: לכן ההצעה הזו משום היבט שהוא לא יכולה לבוא בחשבון.

אתי בנדלר: באשר לנושא של האכיפה – אכן, תחילת התקנות חייב ביום תחילתו של החוק, קרי – 4 בדצמבר.

אתי בנדלר: אכן, חברות הדלק נכנסות כאן לסד זמנים בלתי סביר, ואני חושבת שבנסיבות אלה הייתי קוראת לוועדה אם היא תאשר את התקנות לקרוא למשרד באמת להפעיל שיקול דעת מאד מתירני בהקשר הזה לגבי פרק הזמן של אכיפת הדרישה במלואה.

ישראל חסון: בכפוף לכל ההערות ששמענו עד כאן – מי בעד?

ישראל חסון: תודה, רוב.

ישראל חסון: אין מתנגדים.

ישראל חסון: תודה, התקנות אושרו.

ישראל חסון: אני מודה לכם, הישיבה נעולה.